钦定古今图书集成/历象汇编/乾象典/第084卷
## 钦定古今图书集成/历象汇编/乾象典/第084卷

| 钦定古今图书集成 历象汇编 第八十四卷 |

| |

钦定古今图书集成历象汇编乾象典

第八十四卷目录

雨部纪事

乾象典第八十四卷

《帝王世纪》：“黄帝游洛水上见大鱼，杀五牲以醮之，天
乃甚雨，七日七夜，鱼流始得图书。”

《尚书·虞书舜典》：“纳于大麓，烈风雷雨弗迷。”

《吕氏春秋》：武王伐纣，至鲔水，使胶鬲候周师，问武王
曰：“西伯何时至？”曰：“将以甲子日至胶鬲行矣。”大雨日
夜不休，武王疾行不辍。军吏谏武王曰：“吾疾行以救
胶鬲之死也。”

《韩诗外传》：武王伐纣，到于邢丘，楯折为三，天雨三日
不休，武王心惧，召太公而问曰：“意者纣未可伐乎”，太
公对曰：“不然，楯折为三者，军当分为三也，天雨三日
不休，欲洒吾兵也。”乃修武，勒兵于甯，更名邢丘曰怀
甯曰修武。

齐桓公之时，霖雨十旬，桓公欲伐漅陵。其城之值雨
也，未合，管仲、隰朋以卒徒造于门。桓公曰：“徒众何以
为？”管仲对曰：“臣闻之，雨则有事。夫漅陵不能雨，臣请
攻之。”公曰：“善。”遂兴师伐之。既至，天卒间外，士在内矣。
桓公曰：“其有圣人乎？”乃还旗而去之。

楚庄王伐陈，吴救之，雨十日十夜。左史倚相曰：“吴师
必夜至，甲裂垒坏，彼必薄我。何不行列，鼓出待之？”吴
师至，见楚成陈而还。左史倚相曰：“追之，吴行六十里
而无功。”王罢卒寝，果击之，大败吴师。

《左传》襄二十二年春，臧武仲如晋，雨，过御叔。御叔在
其邑，将饮酒，曰：“焉用圣人？我将饮酒而已，雨行，何以
圣为？”穆叔闻之，曰：“不可使也，而傲使人，国之蠹也。”令
倍其赋。

晏子，景公为长庲，将欲美之。有风雨作，公与晏子入
坐饮酒，致堂上之乐。酒酣，晏子作歌云：“穗乎不得获，
秋风至兮殚零落。风雨之弗杀也，太上之靡弊也。”歌
终，顾而流涕，张躬而舞，公遂废酒罢役，不果成长庲。
《家语》：孔子将行，雨而无盖。门人曰：“商也有之。”孔子曰：
“商之为人也，甚吝于财。吾闻与人交，推其长者，违其”
短者，故“能久”也。

鲁人有独处室者，邻之嫠妇亦独处一室。夜暴风雨
至，嫠妇室坏，趋而托焉。鲁人闭户而不纳，嫠妇自牖，
与之言：“子何不仁而不纳我乎？”鲁人曰：“吾闻男女不
六十不同居，今子幼，吾亦幼，是以不敢纳尔也。”妇人
曰：“子何不如柳下惠然？”妪不建门之女，国人不称其
乱。鲁人曰：“柳下惠则可，吾固不可。吾将以吾之不可”
学柳下惠之可。孔子闻之曰：“善哉！欲学柳下惠者，未
有似于此者。期于至善而不袭，其为可谓智乎！”
齐有一足之鸟，飞集于公朝下，止于殿前，舒翅而跳。
齐侯大怪之，使使聘鲁问孔子。孔子曰：“此鸟名商羊，
水祥也。昔童儿有屈一脚振肩而跳，且谣曰：‘天将大
雨，商羊鼓舞’。今齐有之，其应至矣。”急告民趋治沟渠，
修堤防，将有大水为灾。顷之，大霖雨，水溢泛诸国，伤
害人民，惟齐有备不败。景公曰：“圣人之言，信而有征
矣。”

孔子将近行，命从者皆持盖，已而果雨。巫马期问曰：
“旦无云，既日出，而夫子命持雨具，敢问何以知之？”孔
子曰：“昨暮月宿毕。《诗》不云乎：‘月离于毕，俾滂沱矣’。以
此知之。”

《论衡》：“孔子出，使子路赍雨具。有顷，天果大雨，子路问
其故，孔子曰：‘昨暮月离于毕。后日月复离于毕。孔子
出，子路请赍雨具，孔子不听，果无雨，子路问其故，孔
子曰：‘昔日月离其阴，故雨；昨暮月离其阳，故不雨’’。”
《列子汤问》篇：“伯牙游于太山之阴，卒逢暴雨，止于岩
下，心悲，乃援琴而鼓之”，初为霖雨之操。

《战国策》：文侯与虞人期猎，是日饮酒乐，天雨，文侯将
出，左右曰：“今日饮酒乐，天又雨，公将焉之？”文侯曰：“吾
与虞人期猎，虽乐，岂可不一会期哉？”乃往，身自罢之。
魏于是乎始强。

齐、韩、魏共攻燕，楚王使景阳将而救之。暮舍，使左右
司马各营壁。地已植表。景阳怒曰：“女所营者，水至皆
灭表，焉可以舍？”乃令徙。明日大雨，山水大出，所营者
水皆灭表。军吏乃服。

《史记始皇本纪》：“二十八年，上泰山，立石封祠祀。下风
雨暴至，休于树下，因封其树为五大夫。”

《滑稽传》：优旃者，秦倡朱儒也。善为笑言，然合于大道。
秦始皇时，置酒而天雨，陛楯者皆沾寒。优旃见而哀

槛大呼曰：‘陛楯郎！郎曰：‘诺’。优旃曰：‘汝虽长，何益，幸雨
立。我虽短也，幸休居’’。”于是始皇使陛楯者得半相代。
《汉书陈胜传》：秦二世元年“秋七月，发闾左戍渔阳九
百人，胜广皆为屯长，行至蕲大泽乡，会天大雨，道不
通，度已失期，召令徒属曰：‘公等遇雨，皆已失期当斩
藉第令毋斩，而戍死者固什六七，且壮士不死则已，
死则举大名耳，侯王将相宁有种乎’？徒属皆曰：‘敬受
命’。乃诈称公子扶苏、项燕，胜自立为”将军，《广》为都尉，
攻大泽乡，拔之；收兵而攻蕲，蕲下。

《汉书高祖本纪》：秦二世“二年七月，大霖雨，沛公攻亢
父。”

《搜神记》：汉征和三年三月，天大雨，何比干门有老妪，
可八十馀，求寄避雨，雨甚而衣不沾渍，出怀中符策
九百九十枚，以授比干曰：“子孙佩印绶者，当如此筭。”
《汉书楼护传》：“护为天水太守，数岁免家长安中。时成
都侯商为大司马卫将军，罢朝，欲候护，其主簿谏：‘将
军至尊，不宜入闾巷。商不听，遂往至护家，家狭小，官’”
属立车下，久住移时。天欲雨，主簿谓西曹掾曰：“不肯。
彊谏，反雨立闾巷！”商还，或白主簿语，商恨，以它职事
去，主簿终身废锢。

《后汉书。光武本纪》：“王寻、王邑围昆阳，巨无霸驱猛兽
虎豹犀象之属以助威武。光武与敢死者三千人冲
其中坚，莽兵大溃，走者相腾践，奔殪百馀里间。会大
雷风，屋瓦皆飞，雨下如注，滍川盛溢，虎豹皆股战，士
卒争赴溺死者以万数，水为不流。”

《冯异传》：光武至邯郸，遣异与铫期乘传抚循属县。及
王郎起，光武自蓟东南驰至南宫，遇大风雨，光武引
车入道傍空舍，异抱薪，邓禹热火，光武对灶燎衣。
《东观汉记》：沛献王辅善京氏《易》，永平五年，京师少雨，
上御云台，自为卦，以《周易林》占之，其繇曰：“蚁封穴户，
大雨将至。”以问辅，辅对曰：“蹇，艮下坎上，艮为山，坎为
水”，山出云、为雨，蚁穴居，知雨将至，故“以蚁兴。”

《高凤传》：“凤好学不休，妻尝之田，曝麦于庭，令凤护鸡。
时天暴雨，而凤持竿诵经，不觉潦水流麦。妻还怪问，
凤方悟之。”

《郭泰传》：“泰周游郡国，尝于陈梁间行遇雨，巾一角垫，
时人乃故折巾一角，以为林宗巾。其见慕皆如此。”
《茅容传》：“容字季伟，陈留人也。年四十馀，耕于野，时与
等辈避雨树下，众皆夷踞相对，容独危坐愈恭。林宗
行见之而奇其异，遂与共言。”

《长沙耆旧传》：“文虔字仲孺，为郡功曹。时霖雨废民业，
太守忧悒，召虔补户曹掾。虔奉教斋戒，在社三日，夜
梦见白头翁谓曰：‘尔来何迟’？虔具白所梦。太守曰：‘昔
禹梦青绣衣男子，称沧水使者，禹知水脉当通，若掾
此梦，将其比也’。明日果大霁。”

《珍珠船：异闻集》：“汉马均能削竹，为人致雨。”

《三国吴志刘繇传》：“繇子基，字敬舆，姿容美好，孙权爱
敬之。权为吴王，迁基大农。权大暑时，尝于船中宴饮，
于船楼上。值雷雨，权以盖自覆，又命覆基，馀人不得
也。其见待如此。”

《魏志曹真传》：真以蜀连出侵边境，宜遂伐之，数道并
入，可大克也。帝从其计，真以八月发长安，从子午道
南入，司马宣王溯汉水当会南郑诸军或从斜谷道，
或从武威入，会大霖雨三十馀日，栈道断绝，诏真还
军。

《魏略》：“韩宣于东掖门内与临菑侯植相遇，时天新雨，
地有泥潦，宣欲避之，阂潦不得去，乃以扇自障，住于
道边。”

《三国魏志明帝本纪》：景初元年：“秋七月，初，权遣使浮
海与高句骊通，欲袭辽东。遣幽州刺史毋丘俭率诸
军及鲜卑、乌丸屯辽东南界，玺书征公孙渊。渊发兵
反，俭进兵讨之。会连雨十日，辽水大涨，诏俭引军还。”
《管辂传》：“辂过清河倪太守，时天旱，倪问辂雨期，辂曰：
‘今夕当雨’。是日旸燥，昼无形似。府丞及令在坐，咸谓”
不然。到鼓一中，星月皆没，风云并起，竟成快雨。于是
倪盛修主人礼，共为欢乐。〈注〉《辂别传》曰：“辂与倪清河
相见，既刻雨期，倪犹未信。辂曰：‘夫造化之所以为神，
不疾而速，不行而至。十六日壬子直满，毕星中已有
水气，水气之发动于卯辰，此必至之应也。又天昨檄
召五星，宣布星符，刺下东井，告命南箕，使召雷公电
父，风伯雨师，群岳吐阴，众川激精，云汉垂泽，蛟龙含
灵，晔晔朱电，吐咀杳冥，殷殷，雷声，嘘吸雨灵，习习谷
风，六合皆同，欬唾之间，品物流形。天有常期，道有自
然，不足为难也’。”倪曰：“谭高信寡，相为忧之。”于是便留
辂，往请府丞及清河令：“若夜雨者，当为啖二百斤犊
肉。若不雨，当住十日。”辂曰：“言念费损。”至日向暮，了无
云气，众人并嗤辂辂言：树上已有少女微风，树间又
有阴鸟和鸣，又少男风起，众鸟和翔，其应至矣。须臾，
果有《艮》风鸣鸟，日未入，东南有山云楼起，黄昏之后，
雷声动天，到鼓一中，星月皆没，风云并兴，元气四合大雨河倾。倪调《辂》言误中耳，不为神也。《辂》曰：“误中与
天期”，不亦工乎？

《浙江通志》：“严州府淳安县石门，在县西四十里，相传
门常为雾塞。吴孙和为太子时，避难至此，逢大雨，祀
以白牛马，三日雨止，见石门俨然。”

《晋书宣帝本纪》：“辽东太守公孙文懿反，景初二年，帅
牛金、胡遵等步骑四万，发自京都，次于辽水，傍辽水
作长围，弃贼而向襄平。贼保襄平，进军围之。会霖潦
大水，贼恃水樵牧自若。诸将欲取之，皆不听。陈珪曰：
‘昔攻上庸，八部并进，昼夜不息，故能一旬之半拔坚
城，斩孟达。今者远来，而更安缓，愚窃惑焉’。”帝曰：“夫兵
者诡道，善因事变。贼凭众恃雨，故虽饥困，未肯束手。
当示无能以安之，取小利以惊之，非计也。”朝廷闻师
遇雨，咸请召还。天子曰：“司马公临危制变，计日禽之
矣。”既而雨止。文懿攻南围突出，帝纵兵击败之，斩于
梁水之上。

《夏统传》：统字仲御，会稽永兴人。其母病笃，乃诣洛市
药。会三月上巳，洛中王公已下并至浮桥，统时在船
中曝所市药，诸贵人车乘来者如云，统并不之顾。太
尉贾充怪而问之，乃更就船与语，谓曰：“卿颇能作卿
土地间曲乎？”统于是以足叩船，引声喉啭，清激慷慨，
大风应至，含水嗽天，云雨响集，王公已下皆恐，止之
乃已。

《世说》：周浚作安东时，行猎，值暴雨，过汝南李氏。李氏
富足而男子不在。有女名络秀，闻外有贵人，与一婢
于内宰猪羊，作数十人饮食，事事精办，不闻有人声。
浚因求为妾。

《晋书王祥传》：“祥性至孝，早丧亲，继母朱氏不慈，有丹
柰结实，母命守之，每风雨，祥辄抱树而泣。”

《抱朴子》使者甘宗所奏西域事云：“方士能神咒者，临
泉禹步吹气，龙即浮出，长十数丈。更吹，龙辄缩至长
数寸，乃掇取著壶中。壶中或有四五龙，以少水养之。
闻有旱处，便赍龙往卖，一龙直数十斤金。发壶，出一
龙著潭中，复禹步吹之，长数十丈，须臾而云雨四集。”
《世说》：“谢太傅无嗔喜，曾送兄征西，葬还，日暮雨，御人”
皆醉，不可处分。公乃于车中手取车柱，撞御人，声色
甚怒。

《陕西通志》：“法慧，关中人。晋建元元年至襄阳，止羊叔
子寺，不受别请。每乞食，辄赍绳床自随。遇雨，以油帔
自覆，雨止，唯见绳床，不知慧所在。讯问未息，慧已在
床。后征西庾穉恭镇襄阳，收而刑之。临死语众人云：
‘吾死后三日，天当暴雨’。至期果洪注城门，水深一丈，
居民渰没，多有死者。”

《晋书王雅传》：“孝武帝以雅为太子少傅。将拜，遇雨，请
以伞入。王珣不许之，因冒雨而拜。”

《王徽之传》：徽之字子猷，为车骑桓冲参军。尝从冲行，
值暴雨，徽之因下马排入车中，谓曰：“公岂得独擅一
车。”

《苻坚载记》：“坚率步骑二万，讨姚苌于北地，次于赵氏
坞，使护军杨璧游骑三千，断其奔路。右军徐成、左军
窦冲、镇军毛盛等屡战败之，仍断其运水之路。冯翊
游钦因淮南之败，聚众数千，保据频阳，遣军运水及
粟，以馈姚苌，杨璧尽获之。苌军渴甚，遣其弟镇北尹
买率劲卒二万决堰，窦冲率众败其军于鹳雀渠，斩”
尹买及首级万三千。苌众危惧，人有渴死者。俄而降
雨于苌营，营中水三尺，周营百步之外，寸馀而已，于
是苌军大振。坚方食，去案怒曰：“天其无心，何故降泽
贼营！”

《僧涉传》：“僧涉者，西域人也，不知何姓，少为沙门。苻坚
时入长安，能以秘咒下神龙。每旱，苻坚使之咒龙请
雨。俄而龙下钵中，天辄大雨。”

《南史王懿传》：“懿字仲德，年十七，及兄叡同起义兵，与
慕容垂战败，仲德被重创，走与家属相失，路经大泽，
暴雨莫知津逗，有一白狼至前，衔仲德衣，因度水，仲
德随后得济。”

《南史王惠传》：“惠常临曲水，风雨暴至，坐者皆驰散。惠
徐起，不异常日，不以霑霈而改。”

《北史吴遵世传》：“齐文襄游东山，有云起，恐雨废射戏
使筮，遇剥。”李业兴云：“坤上艮下剥，艮为山，山出云，故
知有雨。”遵世云：“坤为地，土制水，故知无雨。”

《杭州府志》：“齐昙超姓张氏，建元、永明间，栖钱塘灵苑
山讲经。有老人来听曰：‘我龙也，居冨春鹿山下。迩者
乡民耕山，逼我居室，群龙并怒，闭膏雨以害稼，吾不
忍闻师道行，必能化伏’。乃迎往。师至观山，结坛具诵，
雨大霑足。”

《南齐书王敬则传》，“敬则，晋陵南沙人也。明帝即位，进
大司马，增邑千户。台使拜授日，雨大洪注，敬则文武
皆失色。一客在傍曰：‘公由来如此，昔拜丹阳吴兴时
亦然’。敬则大悦曰：‘我宿命应得雨’。乃列羽仪，备朝服，
导引出厅事拜受，意犹不自得，吐舌久之，至事竟。”
《梁书徐勉传》，“勉字修仁，东海郯人也。祖长宗，宋高祖霸”府行参军。父融，南昌相。勉幼孤贫，早励清节。年六
岁时，属霖雨，家人祈霁，率尔为文，见称“耆宿。”

《南史虞荔传》：荔弟寄，少聪敏，弱冠举秀才，对策高第。
起家梁宣城王国左常侍。大同中，尝骤雨，殿前往往
有杂色宝珠，梁武观之，甚有喜色，寄因上《瑞雨颂》。帝
谓寄兄荔曰：“此颂典裁清拔，卿之士龙也。将如何擢
用？”寄闻之叹曰：“美盛德之形容，以申击壤之情耳。吾
岂买名求仕者乎？”乃闭门称疾，唯以书籍自娱。
《金陵志》：“陈后主泛舟游于河，忽遇雨，浮沤生。宫人指
浮沤曰：‘满河珍珠’。”因名其河为珍珠河。

《魏书王早传》：早善风角，舆驾还都，时久不雨，世祖问
早曰，何时当雨，早曰，今日申时必大雨，比至未时犹
无片云。世祖召早诘之，早曰，愿更少时。至申时，云气
四合，遂大雨滂沱，世祖甚善之。

《彭城王勰传》：高祖破崔慧景萧衍，其夜大雨。高祖曰：
“昔闻国军获胜，每逢云雨。今破新野、南阳，及摧此贼，
果降时润。诚哉斯言。”勰对曰：“水德之应，远称天心。”
《裴叔业传》：叔业兄子粲曾诣清河王怿，下车始进，便
属暴雨。粲容步舒雅，不以沾濡改节。怿乃令人持盖
覆之，叹谓左右曰：“何代无奇人！”

《列女传》：“苟金龙妻刘氏，平原人。世宗时，金龙为梓潼
太守，郡带关城戍主。萧衍攻围，值金龙疾病，刘遂率
励城民修理战具，一夜悉成。拒战百有馀日，井在外，
城寻为贼陷，贼中绝水，渴死者多。刘乃集诸长幼，喻
以忠节，遂相率告诉于天。俄而澍雨，刘命出公私布
绢及至衣服，悬之城中，绞而取水，所有杂器悉储之。
于是人心益固。会益州刺史傅竖眼将至，贼乃退散。
竖眼叹异，具状奏闻。世宗嘉之，赏平昌县开国子，邑
二百户。”
《北齐书邢邵传》：“邵字子才，河间邺人。少在洛阳，会天
下无事，与时名胜专以山水游宴为娱，不暇勤业。尝
因霖雨，乃读《汉书》，五日略能遍记之。”

《宋游道传》：“游道除司州中从事，时将还邺，会霖雨，行
旅拥于河桥，游道于幕下朝夕宴歌。行者曰：‘何时节
作此声也’？”固大痴。游道应曰：“何时节而不作此声也？”
亦大痴。

《唐书谷那律传》：那律迁谏议大夫，兼弘文馆学士，从
太宗出猎，遇雨沾渍，因问曰：“油衣若为而无漏耶？”那
律曰：“以瓦为之，当不漏。”帝悦其直，赐帛二百段。
《大唐新语》：贞观末，房元龄避位居第，时天旱，太宗将
幸芙蓉园以观风俗。元龄闻之，戒其子曰：“銮舆必当
见幸。”亟使洒扫，兼备馔具。有顷，太宗果先幸其第，便
载入宫，其夕大雨，咸以为“优贤”之应。

《唐书裴行俭传》：裴行俭，高宗时为定襄道大总管，讨
突厥。大军次单于北，暮已立营，堑壕既周，行俭更命
徙营高冈。吏白：“‘士安堵不可扰’。不听，促徙之。比夜，风
雨暴至，前占营所，水深丈馀，众莫不骇叹，问何以知
之，行俭曰：‘自今第如我节制，毋问我所以知也’。”
《旧唐书五行志》：景龙中，东都霖雨百馀日，闭坊市北
门。时驾车者苦甚，污街中，言曰：“宰相不能调阴阳，致
兹恒雨，令我污行。”会中书令杨再思过，谓之曰：“于理
则然，亦卿牛劣耳。”

唐李德裕《明皇十七事》：元宗尝幸东都，天大旱且暑。
时圣善寺有竺干僧无畏，号三藏，善召龙致雨之术。
上遣力士疾召，无畏奏：“旱数当耳，召龙兴云，烈风迅
雷，适足以暴物，不可为也。”上强之。又曰：“苦暑人病矣，
虽暴风疾雷，亦足快意。”无畏不得已，乃奉诏。有司为
陈请雨具，而幡幢像设甚备。无畏笑曰：“斯不足致雨。”
悉令彻之。独盛一钵水，以刀搅旋之，胡言数百。咒水
须臾，有若龙状，其大类指，赤色，首啖水上，俄复没于
钵中。无畏复以刀搅水咒者三。顷之，白气自钵中兴，
如炉烟，直上数尺，稍引出讲堂外。无畏谓力士曰：“宜
去，雨至矣。”力士极驰而去。还顾，见白气疾旋，自讲堂
出，若一疋素练者。既而昏霾大风震雷以雨，力士才
及天津桥之南，风亦随马而至矣。衢中大树多拔，力
士比复奏，衣尽沾湿。时孟温礼为河南尹，目睹其事。
温礼子皞尝言于臣亡祖先臣与力士言同。后吏部
员外郎李华撰《无畏碑》亦云奉诏致雨，灭火返风，昭
昭然遍于耳目也。今洛京天津桥有荷泽寺者，即高
力士去请咒水祈雨，回至此寺。前雨大降。明皇因于
此地造寺。而名荷泽焉。寺今见在。

《旧唐书章怀太子贤传》：贤子邠王守礼，虽积阴累日，
守礼白于诸王曰：“欲晴果晴，𠍴阳涉旬。”守礼曰：“即雨，
果连澍。”岐王等奏之云：“‘邠哥有术’。守礼曰：‘臣无术也。
则天时以章怀迁谪，臣幽闭宫中十馀年，每岁被敕
杖数顿，见瘢痕甚厚。欲雨臣脊上，即沉闷，欲晴即轻
健。臣以此知之，非有术也’。”涕泗霑襟，元宗亦悯然。
《唐书颜真卿传》：真卿迁监察御史，使河陇，时五原有
冤狱，久不决，天且旱，真卿辨狱而雨，郡人呼为“御史
雨。”

《酉阳杂俎》：梵僧不空得总持门，能役百神，元宗敬之岁常旱，上令祈雨，不空言“可过某日令祈之，必暴雨。”
上乃令金刚三藏设坛请雨，连日暴雨不止，坊市有
漂溺者，遽召不空令止之，不空遂于寺庭中捏泥龙
五六，常溜水，作胡言骂之，良久复置之，乃大笑，有顷
雨霁。

元宗又尝召术士罗公远与不空同祈雨，互校功力。
上俱召问之，不空曰：“臣昨焚白檀香龙。”上令左右掬
庭水嗅之，果有檀香气。又与罗公远同在便殿，罗时
反手搔背，不空曰：“借尊师如意。”殿上花石莹滑。遂激
窣至其前，罗再三取之不得。上欲取之，不空曰：“三郎
勿起，此影耳。”因举手示罗如意。

僧不空每祈雨，无他轨则，但设数绣座，手簸旋数寸，
木神念咒掷之，自立于座上，伺木神吻《角牙》出，目瞚，
则雨至。

僧一行，穷数有异术，开元中尝旱，元宗令祈雨，一行
言：“当得一器，上有龙状者，方可致雨。”上令于内库中
遍视之，皆言不类。数日后，指一古镜鼻盘龙，喜曰：“此
有真龙矣。”乃持入道场，一夕而雨。

《摭言》：萧颖士恃才傲物，尝携酒郊野，风雨暴至，有紫
袍老父避雨，颖士颇肆凌侮。逡巡雨霁，车马卒至，老
人上马呵殿而去，曰：“吏部王尚书也。”颖士明日具长
笺造门谢尚书责曰：“恨与子非亲属，当庭训之耳。子
负文学之名，踞忽如此，止于一第乎？”颖士果终于扬
州功曹。

《芝田录》：元德秀退居安禄县南，独处一室，去家数十
里，值天雨水涨，七日不通，馁死室中。中书舍人卢载
为之诔曰：“谁为府君，犬必啖肉；谁为府僚，马必食粟。
谁使元公，馁死空腹？”

《开元天宝遗事》：“学士苏颋有一锦纹花石，镂为笔架，
尝置于砚席间。每天欲雨，即此石梁津出如汗，逡巡
而雨。”颋以此常为雨候，固无差矣。

刘仲达《鸿书致虚阁杂俎》云：“唐天宝十三年，宫中下
红雨，色若桃花。太真喜甚，命宫人各以碗杓承之，用
染衣裾。”

《云南通志》：“唐天宝间，崇圣寺僧募造大士像，未就。夜
骤雨，旦起视之，沟浍皆流铜屑。即用鼓铸立像，高二
十四尺，如吴道子所画细腰跣足。像成，白光弥覆三
日夜，至今春夏之际，时时放光。”

《明皇杂录》：上初入斜谷，属霖雨弥旬，于栈道中闻铃
声与山相应。上悼念贵妃，因采其声为《雨淋铃曲》以
寄恨。

《畿辅通志》：“郦希诚，妫川人。生之夕，里人见其舍火光，
奔救之，至则无有。年十五，决意入道。尝诣岱岳，属时
亢旱，吏民以请，希诚曰：‘若等改过思善，则甘泽可期’。
皆再拜曰‘诺’。因取棕扇蔽面，云起，所坐之方，雨随澍。
宪宗四年，赐号太元真人。”

《两朝献替记》：京师旱，李德裕拜相，即日大雨。京中喜
曰：“相公乃李德雨也。”

《酉阳杂俎》：王彦威尚书在汴州，二年夏旱。时袁王傅
季𤣱寓汴，因宴王，以旱为言。季醉曰：“欲雨甚易耳。可
求蛇医四头，十石瓮二枚，每瓮实以水浮。二蛇医以
木盖，密泥之，分置于闲处。瓮前后设席烧香，选小儿
十岁已下十馀，令执小青竹，昼夜更击其瓮，不得少
辍。”王如言试之，一日两夜，雨大注。旧说龙与蛇师为
亲家焉。

《册府元龟》：宝历二年十月，京兆尹刘栖楚奏：“术者数
之妙，苟利于时，必以救患。伏以前度甚雨，闭门得晴。
臣请今后每阴雨五日，即令坊市闭北门以禳诸阴
晴，三日便令尽开门，使启闭有常，永为定式。”从之。
温造为兴元节度，初往汉中，遇大雨，平地水深尺馀，
若不可进，祷鸡翁山，疾风驱云，即时晴霁。后文宗忆
闻其事。会造为御史大夫，入见，得详言当时灵贶，明
日下诏“封鸡翁山为侯。”

开成元年三月庚申，帝幸龙首池，观内人赛雨，赋《暮
春喜雨诗》云：“风云喜际会，雷雨遂流滋。荐币虚陈礼，
动天实精思。渐浸九夏节，复在三春时。霡霂垂朱阙，
飘飖入绿墀。郊坰既霑足，黍稷有丰期。百殿同忧乐，
万方伫雍熙。”宰臣文武百官咸有属和。

《唐书段文昌传》：文昌帅荆南，州，或旱，禬解必雨，或久
雨，遇出游必霁。民为语曰：“旱不苦，祷而雨；雨不愁，公
出游。”

《云仙杂记》：魏郡开成中大旱，遍祷山岳。或言西沈陆
先生道行精明，请之必验。太守以下乃携杏酒青羊
以备牲醪，告于山中。先生受礼讫，对太守呼吸数过，
五指连拂之，爪甲间皆出云烟之气，惟中指气象甚
盛。先生曰：“郡中雨得足，诸县皆获八分，亦可小稔。”已
而其说不诬。

《广东通志》：“归南者，姓黄，新会人，生唐开成四年。性慧，
幼牧牛，遇旱，语父老曰：‘能以角黍相惠乎？当报以雨’。
如其言果雨。”

《四朝宝训》：“大中初，京师尝淫雨涉月，将害粢盛。分命祷告，百无一应。宣宗一日在内殿，顾左右执𬬻，降阶
焚香仰视，若自责者。久之，御眼沾湿，感动左右，旋踵
而急雨止。翌日而凝阴开，比秋而大有年。”

《云仙杂记》：饶子卿隐庐山康王谷，无瓦屋，代以茅茨。
每年一易茅，谓之“茅龙更衣。”或时雨湿致漏，则以油
幄承梁，坐于其下，初无愁叹。

余宗伯“屋瓦皆镂窍穴千百，雨则散如真珠。”

宋宇种蔬三十品，时雨之后，按行园圃，曰：“天出此徒，
助予鼎俎，家复何患？”

《北梦琐言》：孔拯侍郎为补遗时，尝朝回值雨而无雨
备，乃于人家檐庑下避之。过食时，雨益甚，其家乃延
入厅事，有一叟出迎甚恭，酒馔亦甚丰洁。拯为谢之，
且假雨具。叟曰：“某闲居不预人事，寒暑风雨未尝冒
也，置此欲安施乎？”令于他处假借以奉之，拯退而叹
嗟，若忘宦情，语人曰：“斯大隐者也。”

《云南通志》：“唐无言和尚，李氏子，尝持一钵入定，钵内
火光出则晴，白气升则雨。”

《五代史高行周传》：明宗东袭郓州，遇雨，军中皆欲止
不进，行周曰：“此天赞也。郓人恃雨不备，吾当出其不
意。”即夜驰入其城。

《册府元龟》：长兴元年正月癸未，上御中兴殿，谓宰臣
曰：“近虽降春泽，如何？”冯道奏曰：“今岁春初，已见三白，
相次又降雨泽，人情大洽，盖陛下圣德感通之应也。
臣闻天子事天，臣下事君。臣下若不供其职，则刑法
及之，天子不守其道，则灾沴降之。今陛下敬天事地，
忧劳百姓，则岁有丰登。”

长兴二年十二月己卯帝御中兴殿宰臣冯道奏曰：
“腊日陛下方忧雪是夜便降立春日。又降雨泽皆得
其节也。自陛下临御于今六载家给人足而。又放鹰
鹯之类咸令遂性所谓仁及鸟兽也。苟非圣德其孰
能臻此。”

长兴三年三月癸巳帝御中兴殿顾谓冯道曰：“春雨
太多乎！”道对曰：“春泽稍多是丰年之兆契丹孔炽自
近朝以来中国多事未暇制服向者王都背叛连结
边戎陛下命将得人俾匹马不回使其畏惧而修朝
贡则知皇威所振迈于前古也。”

陆游《南唐书齐王景达传》：“景达生于吴顺义四年，是
岁大旱，烈祖方辅政，极于焦劳。七月既望，雩而得雨，
景达以是日生，烈祖喜，故小名雨师。”

《伶官传》：南唐时，关司敛税尤繁，商人苦之，属近甸亢
旱，一日宴于北苑，烈祖谓侍臣曰：“畿甸雨，都城不雨，
何也，得非狱市之间违天意欤？”申渐高乘谈谐进曰：
“雨惧抽税，不敢入京。”烈祖大笑，即下令除一切额外
税，信宿之间，膏泽告足。

《十国春秋》：南唐后主时，宫中贮雨水，染浅碧为衣，号
“天水碧。”

《杭州府志》：“五代清耸，福清人。初参净慧，慧指雨曰：‘滴
滴落上座眼里’。初不喻，后阅《华严》感悟。”

《清异录》：张崇帅广，在镇不法，酷于聚敛。从者数千人，
出遇雨雪，皆顶莲花帽、琥珀衫，所费油绢，不知纪极。
市人称曰“雨仙。”

《谈苑》：太祖大燕，雨暴作，上不悦。赵普奏曰：“外面百姓
正望雨，官家大燕何妨？只是损得此陈设，湿得此乐
官衣裳，但令雨中作杂剧，更可笑。此时雨难得，百姓
快活时，正好饮酒燕乐。”太祖大喜，宣令雨中作乐，宣
劝满饮尽欢而罢。

《庚溪诗话》：旧传有太守因旱祈雨于龙潭，得小雨而
未甚应，作一绝云：“祈雨精神尚未通，浮云开阁有无
中。龙潭恐我羞归去，略洒些些表不空。”因写诗投潭
中，继即大雨随足。

建隆初春，宴方就次，雨大作，乐舞失容，上色愠。范质
乃言曰：“今岁二麦必倍收。”上喜动色，命满泛，入夜方
罢，莫不沾醉。

《宋史张士逊传》：“士逊字顺之，为射洪令，后知邵武县，
以宽厚得民。前治射洪，以旱祷雨白崖山陆史君祠，
寻大雨，士逊立庭中，须雨足乃去。至是邵武旱，祷欧
阳太守庙，庙去城过一舍，士逊彻盖，雨霑足始归。”
《雷德骧传》：“骧子有终，字道成，淳化二年，复为少府少
监，徙知江陵。李顺之乱，王师西征，命与裴庄为峡路
随”军转运使同知兵马事。师行至峡中，遇盗格𩰚，众
渴乏。会天雨，军士以兜牟承水饮之，且行且战，进至
广安军垒，濒江贼众奄至，有终引奇兵击之，贼众赴
水死者无算。

《石林诗话》：“元丰间，尝久旱不雨，裕陵禁中斋祷甚力。
一日，梦有僧乘马驰空中，口吐云雾，既觉而雨大作。
翌日，遣中贵人寻梦中所见，物色于相国寺三门五
百罗汉中第十三尊，略仿佛，即迎入内，视之，正所梦
也。王丞相禹玉作《喜雨诗》云：‘良弼为霖辜宿望，神僧
作雾应精求’。”元参政厚之云：“仙骥𥬞云穿仗下，佛花
吹雨匝天流。”盖记此相国寺罗汉，本江南李氏时物，
在庐山东林寺。曹翰下江南，尽取城中金帛宝货，连百馀舟私盗以归，无以为之名，乃取罗汉，每舟载十
许尊献之，诏因赐于相国寺，当时谓之“押载罗汉”云。
《东坡志林》：绍圣二年五月望日，敬造真一法酒成，请
罗浮道士邓守安拜奠北斗真君。将奠，雨作，已而清
风肃然，云气解駮，月星皆见，魁标皆爽。彻奠，阴雨如
初。谨拜首稽首而记其事。

《玉照新志》：“东坡南迁北归，次毘陵，时久旱得雨，有里
人袁点思与，有一绝云：‘青盖美人回凤带，绣衣男子
返云车。上天一笑浑无事，从此人间乐有馀’。书以呈，
坡大喜，为之重写，且以手柬褒之。至今袁氏刻石藏
于家。点后仕至朝请大夫。”

《老学庵笔记》：范寥言，鲁直至宜州，州无亭驿，又无民
居可僦，乃居一城楼上，亦极湫隘，秋暑方炽，几不可
过。一日忽小雨，鲁直饮薄醉，坐胡床，自栏楯间伸足
出外以受雨，顾谓寥曰：“吾平生无此快也。”

《醉翁》。《语》：绍圣间吴尚书喜论杜诗，每从官晨集，听
者以为苦。时叶致远为中书舍人，每迁坐于门外檐
次。一日忽大雨飘洒，同列呼之不至，问其故，曰：“怕老
杜诗。”盖叶亦可谓不善取益也。

《世说补》：范忠宣谪永州，夫人不如意，辄骂章惇。舟过
橘洲，大风雨，船破仅得及岸，正平持盖，公自负夫人
以登，燎衣民舍，公顾曰：“岂亦章惇所为耶？”

潘大临《答谢无逸书》秋来景物，件件是佳致。昨日清
卧，闻搅林风雨声，遂起题诗曰：“满城风雨近重阳。”忽
催租人至，败意。止此一句奉寄。

《彦周诗话》：请紫姑神大抵能作诗，然不甚过人。旧传
一士人家请之，既降，偶书院中子弟作雨诗，因率尔
诵赋，顷刻书满纸。其警句云：“帘卷滕王阁，盆翻白帝
城。”可喜也。

《宋史王淮传》：淮拜右丞相兼枢密事。先是，自夏不雨，
至秋，是日甘雨如注，士大夫相贺，上亦喜，命相而雨。
乃命口算诸郡绢钱，尽蠲一年，为缗八十馀万。
《汪应辰传》：应长，绍兴五年进士第一人。初任赵鼎为
帅幕，府事悉谘焉。岁小旱，命应辰祷雨名山即应。越
人语之曰：“‘此相公雨’。鼎曰：‘不然，乃状元雨也’。”

《礼志》：绍兴八年，宰臣奏积雨伤蚕。上曰：“朕宫中自养
蚕一薄，欲知农桑之候，久雨叶湿，岂不有损。”乃命往
天竺祈晴。

《广东通志》：“孙道者，海阳人，宋乾道九年生。早丧父，鞠
于兄。年九岁，嫂命护鸡，道者曰：‘雨将至矣’。嫂曰：‘晴甚，
安得雨’？道者以竿扬之，雨大至，漂谷。尝同兄诣府城，
见人祷雨，不应，曰：‘祷雨易事，若以我祷则应否，愿自
焚’。人告之府，命之祷，即刻雨降，城中水深尺馀，淳熙
十三年，于宝峰山巅忽不见。敕封‘灵感风雨圣者’。”岁
《旱乡人诣山巅祷之，即应》。
《玉堂杂记：淳熙丙申七月十九日，六曹长贰六人往
浙江亭观潮，泰之在焉，惟予以内直不赴。晡时大雷
雨，走笔戏蔡子平洸》云：“雷轰万鼓勒潮回，无复亭前
雪作堆。应为尚昼悭且涩，盲风怪雨一时来。”

《乾淳起居注》：“淳熙六年九月十五日明堂大礼，十三
日值雨，未时，奏请宿斋北内。十四日早，车驾诣景灵
宫，回太庙宿斋，雨终日不止。午后，太上遣提举至太
庙传语官家：‘所有十六日诣宫饮福，以阴雨泥劳顿，
可免到宫行礼。天气阴寒，请官家善进御膳，频加御
服’。”圣旨遣阁长回奏。上感圣恩，至日依旧诣宫行礼。
若值雨不登门时，续当奏闻。至晚雨不止，宣谕大礼
使赵雄，“来早更不乘辂，止用逍遥辇诣文德殿致斋，
一应仪仗排立，并行放免，从驾官并常服以从，并遣
御药奏闻。北内来日为值雨，更不乘辂，谨遵圣旨，更
不过宫行饮福礼。”大礼使赵雄虽已得旨，犹不许放
散。上闻之曰：“来早若不晴时，有何面目？”雄闻之曰：“纵
使不晴，得罪不过罢相耳。”坚执不肯放。至黄昏后，雨
止月明，上大喜，遣内侍李思恭宣谕大礼，使仍旧乘
辂，再遣御药奏闻。北内以天晴，仍旧乘辂，候行礼肆
赦讫，诣宫行饮福礼。

《宋史刘颖传》：“颖为少宗正，丞相赵汝愚适归，相遇于
废寺，泥雨不能伸足，但僧床立语曰：‘寄谢余参政，某
虽去，人才犹在朝廷，幸善待之’。”余，参政端礼也。
《汪纲传》：“纲提点浙东刑狱，祷雨龙瑞宫，有物蜿蜒朱
色，盘旋坛上者三日。纲曰：‘吾欲雨而已，毋为异以惑
众’。言未竟，雷雨大至，岁以大熟。”

《金史武祯传》：正大初，祯征至汴京，时久旱，祈祷不应，
朝廷为忧。祯忽谓其友王铉曰：“足下今日早归，恐为
雨阻。”铉曰：“万里无云，赤日如此，安得有雨”祯笑曰：“若
是则天不诚也，天何尝不诚。”既而东南有云气，须臾
蔽天，平地雨注二尺，众皆惊叹。

《元史王庸传》：“庸字伯常，雄州归信人。事母李氏以孝
闻。母有疾，庸夜祷北辰，至叩头出血，母疾遂愈。及母
卒，哀毁几绝，露处墓前，旦夕悲号。一夕，雷雨暴至，邻
人持寝席往欲蔽之，见庸所坐卧之地独不霑湿，咸
叹异而去《孙瑾传》：“瑾事继母唐氏尤孝。尝患痈，瑾亲吮之。又丧
目，瑾舐之复明。唐氏卒，卜日将葬，时春苦”雨，瑾夜号
天乞霁。至旦，云日开朗。甫掩圹，阴气复合，雨注数日
不止。

《吴希曾传》：“希曾，睢宁人。父卒，葬之日，大雨，希曾跪柩
前，炷艾燃腕，火炽雨止。既葬，庐于墓左。县上状，并旌
之。”

《闲中古今录》：元萨公天锡常有一诗送濬天渊入朝：
“地湿厌闻天竺雨，月明来听景阳钟。”闻者无不脍炙。
惟山东有一叟鄙之，公以素惬意，特步访问，叟曰：“此
联措词固善，但‘闻’与‘听’字一合耳。”公曰：“当以何字易
之？”叟徐曰：“看天竺雨。”公诘其“看”字，叟曰：“唐人有林下
老僧来看雨。”公俯首拜为“一字师。”

《辍耕录》：“往往见蒙古人之祷雨者，非若方士然。至于
印令旗剑符图气诀之类，一无所用，惟取净水一盆，
浸石子数枚而已。其大者若鸡卵，小者不等，然后默
持密咒，将石子淘漉玩弄，如此良久，辄有雨。岂其静
定之功已成，特假此以愚人耳，抑果异物耶？石子名
曰‘鲊答，乃走兽腹中所产，独牛马者最妙，恐亦是牛’”
黄、狗宝之属耳。

《仰山脞录》：“洪武初，诗人丁鹤年，西域人也。常卜日葬
其父，霖雨十日不止，鹤年仰天悲泣。翼日雨止，葬毕，
雨如初。”

《明外史卓敬传》：“敬字维恭，瑞安人。年十五，读书宝香
山。风雨夜归，迷失道，得一兕牛凭之归，比及门，乃黑
虎也。”

《明廷杂记》：洪武末，姚广孝在燕侍文皇帝。及靖难将
起，令择日必须某月某日某时，方可举事。至期，疾风
暴雨，文皇谓广孝曰：“出师大风雨，此兵家之忌也。”广
孝对曰：“陛下是个龙，正要风雨大方助得势头，臣岂
不先知今日有风雨哉？急行毋缓。”其后果然。

《四川总志》：“蔡廉，嘉定人。正统进士。以母老乞教职就
养，授井研谕。母终，及葬，遇雨不止。廉大恸吁天，至期
开霁，事毕，雨如初。”

《列朝诗集》：“邢参字丽文，常遇雪累日，囊无粟，兀坐如
枯株。诸人往视，见其无惨懔色，方苦吟诵所得句自
喜。又连日雨，复往视，屋三角垫，怡然执书坐一角，不
糁亦累日矣。”

《沈鲤传》：鲤初相，即请除矿税，居位数年，数以为言，及
是犹未罢。会孝陵明楼灾，鲤语一贯、赓各为奏，俟时
上之。一日大雨，鲤曰：“可矣。”两人问故，鲤曰：“帝恶言矿
税事，疏入多不视。今吾辈冒雨素服诣文华奏之。”上
讶而取阅，亦一机也。两人从其言。帝得疏曰：必有急
事。启视，果心动，然不为罢。

李元阳《登武夷大王峰记》嘉靖戊戌夏五月，予至武
夷，往返竟日，历览既遍。道院夜酌，相与评品形胜。予
曰：“天下山水，至武夷诸峰，奇诡极矣。然眺览尚未尽，
惟大王峰独高，试一登之。”道士曰：“扪天之难，非云梯
不可升。”乃命缚梯，予遂蹑而升。顷之，山下雷雨大作，
下视雨脚甚长，岩前不见雨丝，乃知身出云上。环望
八闽诸山，不啻培𪣻。下至梯半，始觉有雨霑衣。比至
“道士院”，不辨色矣。

杨慎《游点苍山记》嘉靖庚寅，约同中谿李公为点苍
之游。至无为寺，闻北冈有元世祖驻跸台，后人屋之。
方至其处，大雨忽至，遂趋屋下避雨，轩窗洞豁，最堪
游目。则见满川烈日，农人刈麦。予曰：“异哉！何晴雨相
兼也？”中谿曰：“此点苍十景之一，所谓晴川秧雨者是
也。”每岁溪上日日有雨，田野时时放晴，故刈麦插秧，
两无所妨，世传“观音大士授记”而然。

王世贞：《游泰山记》：“戊午、己未间，偕御史段君按部太
安，段君约以三日登，而诸从者度不任舆马。余与参
议徐君文通请以二日先，段君许之。至夕而大雨，其
次日雨止，即入山。段君至，从行者参政张丈希举，副
使李君嵩，佥事王君遴、张君师价，因置酒于其署，移
酒席玉皇祠南柏树下。段君约以次日缘寻山诸胜
乃下。”五鼓，复大雨，雨连日夕不休。余始与徐君同舍，
而张丈王君舍圮漏，乃移就余，而舍中水亦将二尺。
因布长几，置枕簟其上，小吏裸而行酒炙所，剧谈六
合内外，张丈又时时以雅谑杂之。凡四日，雨始小息，
夜卧倦甚，王君苦吟若寒蝉，又时时提余耳，告以所
得句，余不胜嬲，强起顾视，天碧净如浣，而大星百馀，
巨于杯，历历檐角，殆可仰而摘也。质明，复大雨，州供
业已尽，乃行，辞段君偕发。时寒甚，衣绢素至五重不
解，亦有乞道士木绵裘者。下天门，雨止日出，每《十八
盘》竟，辄去一衣，至御障岩，衣去且尽。

《黄州府志》：“石玺，嘉靖末知蕲州事。荆王常泠淫暴恶。
石戅因祈雨，诱令知州接雨跪烈日中。须臾雨骤至，
平没尺许，不令起。石愤甚，竟密疏陈状。诏夺王爵，废
为庶人。”

李日华《礼白岳纪》，十二日雨至，结口宿焉。是日雨不
止，衣袍沾湿，仆夫颇顿。余于舆上领略云山滃濛之状，沉绿深黛中，时露薄赭，倏敛倏开，非襄阳米老，断
不能与造化传神。乃曰：“此老高自标置，固非浪语。”向
予不知画法，不为此行，在万山中，适值澍雨，亦何由
证入哉！忆余初从馀杭渡口，晴色可匊，止西望有晦
昧之意。今乃知余来时。正山灵酝雨之候也。余实步
步入雨境耳。

《四川总志》：“杜杰，湖广黄冈人。万历中，知长宁，卓有鸿
勋。后采木山中，水涸木阻，露祷于天，忽大雨如注，木
随出。”

董传策《罗秀山记》：邕巨丽，盖称青、罗二山。余得数数
出青山游，顾独罗山阙游焉。乃岁辛酉夏五月，偕客
循山麓而登，爰睹一寺，轮奂新饬，彤髤宛然。入寺纵
观，郊大风飘发，俄雨滂注，田畴霑足。邨甿走罗拜
曰：“久苦旱不雨，今幸奇人士带雨来，村甿有造矣。”已
而云收雨歇，光霁悠然。

《帝京景物略》：凡岁时不雨，家贴龙王神马于门，磁瓶
插柳枝挂门之傍，小儿塑泥龙，张纸旗，击鼓金焚香
各龙王庙，群歌曰：“青龙头，白龙尾。”〈声作以〉小孩求雨天
欢喜。麦子麦子焦黄起动起动龙王大下小下初一
下到十八。〈声作巴〉摩诃萨初雨，小儿群喜而歌曰：“风来
了，雨来了，禾场背了谷。”〈声作古〉《来了雨久》，以白纸作妇
人首，剪红绿纸衣之，以苕帚苗缚小帚，令携之，竿悬
檐际，曰“扫晴娘。”

《山东通志》：“莲庵，莱州人。始业农，十八岁披剃于掖之
资圣寺，闭关二十年。常入静，见水波盈前，谓其弟子
曰：‘速扫除，天将雨矣’。”时烈日当中如曝，须臾大雨如
注。

《山西通志》：“还阳子郭静中，修武人方髫时梦驱龙为
行雨状。尝遇异人授以五雷法，善祈雨，旱则各省院
司千里迎之。祷雨时登坛，以掌中雷印拊手一拍，则
霹雳随起，大雨如注。或求之者众，则第书一符付之。
方入境而雨已集矣。”

《杭州府志》：“唐秩，少司空胄之子，得大梵斗母五雷法。
姜御史荐于朝，授太常博士。后归，祷雨佑圣观，运旗
摩空，云转如轮，倏忽雨如注。”

周祯字世昌，号虚白。精《五雷法》。岁旱，院司礼致祈祷，
祯高坐台上，执事者闻声云：“天道无雨，西湖不有水
乎？”日午，取大镜，以笔濡墨，随所涂方向，黑云辄生。顷
之云合，大雨分布，鱼虾藻荇，散落沟渠，视西湖水，已
失其半矣。

福州王生来临安省其兄，止宿六和塔下。次早起行，
大雨如注，山水涌出，见空穴中推出金牌六面，拾而
怀之。窥空穴中堆积金银无筭，急以土石窒穴口，志
其处。奔告其兄，将欲取之。日暮往访，竟无踪迹。仍宿
塔下，夜梦金甲神人怒而呵之曰：“荷君封我金穴，已
捐金牌六面酬之矣，安得复生觊觎？”其人惊而去。
《湖广通志》：“黄镇，武昌人。少为继母所憎，逃出，遇异人
于武夷山授法。及归，值岁旱，母命溉园内，磨墨染符，
黑云大雨，不出园外。为郡县祈雨，雨亦不出境外。